**Донесен нов Деловник за работа на Агенцијата** **за аудио и аудиовизуелни медиумски услуги**

На осмата седница одржана на 21 август, Советот на Агенцијата донесе Деловник за работа на Агенцијата за аудио и аудиовизуелни медиумски услуги. Потреба за носење на овој акт произлезе поради изборот на новите членови на Советот на Агенцијата, како и заради новите законски обврски на Агенцијата поврзани со давателите на услуги платформи за споделување видеа, физичките лица даватели на аудиовизуелни медиумски услуги по барање – инфлуенсери/влогери и онлајн медиумите – интернет порталите.

За документот беше отворена јавна расправа во траење од 30 дена на која беа повикани сите заинтересирани страни да достават свои мислења и предлози. Деловникот за работа на Агенцијата е достапен на веб страницата на Агенцијата на [линкот](https://avmu.mk/wp-content/uploads/2025/08/Delovnik-za-rabota-na-Agencijata_compressed.pdf).

**АВМУ започна со мониторинг на медиумското известување во предизборниот период**

По распишување на Локалните избори, закажани за 19 октомври 2025 година, Агенцијата за аудио и аудиовизуелни медиумски услуги започна со мониторинг врз радиодифузерите за начинот на известување во периодот пред започнување на изборната кампања и за почитувањето на одредбите од Изборниот законик што се применуваат со распишување на изборите.

Имено, при известувањето за изборниот процес, радиодифузерите треба да ги почитуваат професионалните начела, посебно начелото за објективно, непристрасно прикажување на настаните, со еднаков третман на различните гледишта и мислења, така што ќе ѝ овозможат на публиката слободно да оформи свое мислење за одделни настани и прашања, како и да ги почитуваат посебните забрани за поттикнување омраза и нетрпеливост.

Известувањето за редовните активности на државните органи, органите на општините и на градот Скопје, на државните институции и организации, како и за други правни лица со јавни овластувања, не смее да биде во функција на изборно медиумско претставување на ниту еден политички субјект.

Јавниот радиодифузен сервис и телевизиите на државно ниво треба да обезбедат информирање за изборниот процес и за лицата со сетилна попреченост, а за содржините што ќе ги направат пристапни во текот на изборната кампања треба навреме да ја информираат Агенцијата.

Од распишување на изборите до почетокот на изборната кампања не е дозволено да се емитуваат реклами финансирани од Буџетот на државата, ниту платено политичко рекламирање, освен огласи за собирање потписи за поддршка на кандидатури на група избирачи. Исто така, не е дозволено уредници, новинари, водители на програма и презентери истовремено да бидат ангажирани во програмите на радиодифузерите и во предизборни активности на учесниците во изборна кампања. При објавување на резултати од испитувања на јавното мислење треба да се објават и сите неопходни податоци за конкретното истражување утврдени во Изборниот законик

До почетокот на изборната кампања, АВМУ ќе врши секојдневен мониторинг на девет телевизиски програмски сервиси на државно ниво, со најголем просечен дневен досег до публиката, додека сите останати програмски сервиси ќе се мониторираат врз основа на претставки.

Радиодифузерите кои ќе емитуваат платено политичко рекламирање (ППР) требаше да извршат регистрација во Државната изборна комисија најдоцна до 12 август, а ценовниците да ги достават до ДИК, ДЗР, ДКСК и АВМУ, најдоцна до 14 август 2025 година.

Како и досега, Агенцијата, на својата веб страница постави банер со материјали поврзани со изборниот процес – законски и подзаконски акти, образец за претставки и сл. Банерот е достапен на македонски, албански и на англиски јазик, и континуирано ќе се ажурира во текот на изборниот процес.

**Август 2025 Бр.8**

**Надзори врз радиодифузери, ОЈЕКМ и печатени медиуми**

**Радиодифузери**

Агенцијата за аудио и аудиовизуелни медиумски услуги изврши контролни програмски надзори врз ТВ Тера и ТВ М, за да утврди дали радиодифузерите постапиле по изречените мерки јавна опомена, упатени заради непочитување на обврската за заштита на малолетните лица од програми што би можеле да им наштетат на нивниот физички, психички или морален развој. Надзорите покажаа дека радиодифузерите во целост постапиле по решенијата за изрекување мерка јавна опомена.

**ОЈЕКМ**

Редовни програмски надзори се извршени врз повеќе оператори - Кабел ДОО, Телекабел, Пет-Нет, Бив Пирамида, Инфел-КТВ, Мултимедија Нетворк Л и Теленет Ком. Надзорите ги опфатија обврските за регистрација на програмски сервиси во Агенцијата и титлување на програмите коишто ги реемитуваат, како и обврската во програмските пакети којшто ги реемитуваат задолжително и бесплатно да ги обезбедат програмските сервиси на јавниот радиодифузен сервис. При надзорите не се констатирани прекршувања на одредбите од ЗААВМУ.

Врз операторот Алтра – Сат 2000 извршен е контролен програмски надзор со цел да се утврди дали постапил по Решението за јавно опоменување и за исклучување на реемитувањето на програмските сервиси во рокот определен во истото, односно дали програмските сервиси што ги реемитува се регистрирани во Агенцијата за аудио и аудиовизуелни медиумски услуги во согласност со член 141 од ЗААВМУ.

Надзорот покажа дека операторот постапил во целост по упатеното Решение.

**Печатени медиуми**

За почитувањето на обврските од Законот за медиуми за објавување на импресум, врз Здружението на граѓани за истражување, комуникации и за развој Паблик од Скопје, издавач на печатениот медиум „Лице в лице“, Агенцијата изврши вонреден административен надзор. Со надзорот беше опфатено изданието на „Лице в лице“ бр.57, и истиот покажа дека во целост е исполнета законската обврска.

**Изречени мерки јавна опомена**

Советот на Агенцијата на седмата седница одржана на 7 август 2025 година, врз основа на констатации од извршен надзор заради непочитување на одредби од Законот за аудио и аудиовизуелни медиумски услуги и Законот за медиуми, донесе две решенија за изрекување мерка јавна опомена на ТВ Канал Феста.

Едната мерка јавна опомена беше изречена заради објава на неправилна предупредувачка сигнализација за заштита на малолетните лица, другата заради необјавување податоци за импресум.

